CELEX: 32013D0657
Language: ro
Date: 2013-11-12 00:00:00
Title: 2013/657/UE: Decizia de punere în aplicare a Comisiei din 12 noiembrie 2013 privind anumite măsuri de protecție referitoare la gripa aviară produsă de subtipul H5N1 înalt patogen care trebuie aplicate în cazul apariției unui focar al acestei boli în Elveția și de abrogare a Deciziei 2009/494/CE [notificată cu numărul C(2013) 7505]  Text cu relevanță pentru SEE

15.11.2013   
            
            
               RO
            
            
               Jurnalul Oficial al Uniunii Europene
            
            
               L 305/19
            
         DECIZIA DE PUNERE ÎN APLICARE A COMISIEI
   din 12 noiembrie 2013
   privind anumite măsuri de protecție referitoare la gripa aviară produsă de subtipul H5N1 înalt patogen care trebuie aplicate în cazul apariției unui focar al acestei boli în Elveția și de abrogare a Deciziei 2009/494/CE
   [notificată cu numărul C(2013) 7505]
   (Text cu relevanță pentru SEE)
   (2013/657/UE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 91/496/CEE a Consiliului din 15 iulie 1991 de stabilire a principiilor care reglementează organizarea controalelor sanitar-veterinare ale animalelor provenite din țări terțe introduse în Comunitate și de modificare a directivelor 89/662/CEE, 90/425/CEE și 90/675/CEE (1), în special articolul 18 alineatele (1) și (7),
   având în vedere Directiva 97/78/CE a Consiliului din 18 decembrie 1997 de stabilire a principiilor de bază ale organizării controalelor veterinare pentru produsele care provin din țări terțe și sunt introduse în Comunitate (2), în special articolul 22 alineatele (1) și (6),
   întrucât:
   
               (1)
            
            
               Decizia 2006/265/CE a Comisiei (3) și Decizia 2006/533/CE a Comisiei (4) au fost adoptate în urma identificării prezenței gripei aviare produse de subtipul H5N1 înalt patogen la păsările sălbatice din Croația și din Elveția. Aceste decizii prevedeau că statele membre trebuie să suspende importurile, din anumite părți ale Croației și Elveției, de păsări de curte, ratite, vânat de crescătorie cu pene și vânat sălbatic cu pene și de anumite alte păsări vii, inclusiv de păsări de companie și de ouă destinate incubației de la aceste specii, precum și de anumite produse avicole.
            
         
               (2)
            
            
               Decizia 2006/415/CE a Comisiei (5) stabilește anumite măsuri de biosecuritate și măsuri restrictive pentru a preveni răspândirea bolii, inclusiv stabilirea unor zone A și B ca urmare a suspectării sau confirmării unui focar de gripă aviară la păsările de curte.
            
         
               (3)
            
            
               Decizia 2006/563/CE a Comisiei (6) stabilește anumite măsuri de protecție pentru a preveni răspândirea acestei boli de la păsările sălbatice la păsările de curte, inclusiv, pe baza evaluării riscurilor, stabilirea unor zone de control și de monitorizare luând în considerare factorii epidemiologici, geografici și ecologici, în urma suspectării sau a confirmării prezenței acestei boli la păsările sălbatice.
            
         
               (4)
            
            
               Măsurile de protecție stabilite prin Deciziile 2006/265/CE și 2006/533/CE au expirat la 30 iunie 2007. Cu toate acestea, având în vedere situația epidemiologică în ceea ce privește gripa aviară produsă de subtipul H5N1 înalt patogen în Uniune și în țările terțe, măsurile de protecție stabilite de aceste decizii au fost incluse în Decizia 2008/555/CE a Comisiei (7). Decizia 2008/555/CE a fost înlocuită prin Decizia 2009/494/CE a Comisiei (8), care se aplică până la data de 31 decembrie 2013.
            
         
               (5)
            
            
               Ținând cont de aderarea Croației la Uniunea Europeană la 1 iulie 2013, măsurile prevăzute în Decizia 2009/494/CE nu se mai aplică în cazul acestui stat membru. Cu toate acestea, având în vedere situația epidemiologică în ceea ce privește riscurile prezentate de virusul gripei aviare înalt patogene de subtip H5N1, este adecvat ca măsurile de protecție referitoare la Elveția să se mențină până la 31 decembrie 2015.
            
         
               (6)
            
            
               Elveția a notificat Comisiei că autoritățile competente ale respectivei țări terțe aplică măsuri de protecție care sunt echivalente celor aplicate de autoritățile competente ale statelor membre, în conformitate cu Deciziile 2006/415/CE și 2006/563/CE, atunci când este suspectată sau confirmată prezența gripei aviare înalt patogene de subtip H5N1 la păsările de curte sau la păsările sălbatice și că va informa imediat Comisia în legătură cu orice schimbare viitoare a stării de sănătate a animalelor provenite din țara respectivă, inclusiv, în mod specific, cu orice focar sau orice identificare a prezenței acestei boli la păsările de curte sau la păsările sălbatice. De asemenea, trebuie să se țină seama de Acordul între Comunitatea Europeană și Confederația Elvețiană privind schimburile comerciale cu produse agricole (9).
            
         
               (7)
            
            
               Comisia informează de îndată statele membre și le transmite orice informație de acest fel primită de la autoritatea competentă din Elveția.
            
         
               (8)
            
            
               Ținând cont de garanțiile primite din partea Elveției, este necesar ca, în cazul identificării prezenței gripei aviare de subtipul H5N1 la o pasăre sălbatică sau a unui focar al acestei boli la păsările de curte de pe teritoriul Elveției, să se aplice măsuri de protecție, în ceea ce privește această țară, doar acelor părți ale Elveției pentru care autoritatea competentă din țara respectivă aplică măsuri de protecție echivalente astfel cum sunt prevăzute în Deciziile 2006/415/CE și 2006/563/CE.
            
         
               (9)
            
            
               Decizia 2007/777/CE a Comisiei (10) stabilește lista cu țări terțe din care statele membre pot autoriza importul de produse din carne și stomacuri, vezici și intestine tratate, precum și regimurile de tratament considerate eficiente pentru inactivarea agenților patogeni respectivi. Pentru a limita riscul de transmitere a bolii prin intermediul unor astfel de produse, trebuie aplicat un tratament adecvat în funcție de situația sanitar-veterinară a țării de origine și de starea de sănătate a speciilor de la care se obțin produsele. Prin urmare, este oportun să se acorde o derogare de la dispoziția care suspendă importurile de produse din carne de vânat sălbatic cu pene din Elveția, cu condiția ca produsele să fi fost supuse anumitor tratamente specifice prevăzute în partea 4 din anexa II la Decizia 2007/777/CE.
            
         
               (10)
            
            
               Regulamentul (CE) nr. 798/2008 al Comisiei (11) stabilește condițiile de certificare sanitar-veterinară pentru importurile în Uniune de păsări de curte și de anumite produse obținute din acestea și pentru tranzitul acestora prin Uniune. Din motive de claritate și coerență a legislației Uniunii, este necesar ca definițiile pentru păsările de curte și pentru ouăle destinate incubației stabilite de regulamentul respectiv să fie luate în considerare în sensul prezentei decizii.
            
         
               (11)
            
            
               Regulamentul de punere în aplicare (UE) nr. 139/2013 al Comisiei (12) stabilește condițiile de sănătate animală pentru importurile în Uniune a anumitor păsări provenind din țări terțe și din regiuni ale acestora. Din motive de claritate și coerență a normelor Uniunii, este necesar ca definiția păsărilor stabilită de regulamentul respectiv să fie luată în considerare în sensul prezentei decizii.
            
         
               (12)
            
            
               Din motive de claritate și simplificare a legislației Uniunii, Decizia 2009/494/CE ar trebui abrogată și înlocuită cu prezenta decizie.
            
         
               (13)
            
            
               Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
            
         ADOPTĂ PREZENTA DECIZIE:
   Articolul 1
   (1)   Statele membre suspendă importurile în Uniune provenind din toate regiunile teritoriului Elveției pentru care autoritățile competente din Elveția aplică în mod formal măsuri de protecție echivalente cu cele prevăzute în Deciziile 2006/415/CE și 2006/563/CE pentru următoarele produse:
   
               (a)
            
            
               păsări de curte, astfel cum sunt definite la articolul 2 punctul 1 din Regulamentul (CE) nr. 798/2008;
            
         
               (b)
            
            
               ouă pentru incubație, astfel cum sunt definite la articolul 2 punctul 2 din Regulamentul (CE) nr. 798/2008;
            
         
               (c)
            
            
               păsări, astfel cum sunt definite la articolul 3 al doilea paragraf litera (a) din Regulamentul de punere în aplicare (UE) nr. 139/2013 și ouăle lor pentru incubație;
            
         
               (d)
            
            
               carne, carne tocată, preparate din carne, carne separată mecanic de vânat sălbatic cu pene;
            
         
               (e)
            
            
               produse din carne de vânat sălbatic cu pene sau care conțin carne de vânat sălbatic cu pene;
            
         
               (f)
            
            
               hrană crudă pentru animale de companie și materii prime neprelucrate pentru hrana animalelor care conțin orice parte din vânatul sălbatic cu pene;
            
         
               (g)
            
            
               trofee de vânătoare netratate provenind de la orice pasăre.
            
         (2)   Prin derogare de la alineatul (1) litera (e), statele membre autorizează importurile în Uniune de produse din carne de vânat sălbatic cu pene sau care conțin carne de vânat sălbatic cu pene, în cazul în care carnea speciilor menționate anterior a fost supusă cel puțin unuia dintre tratamentele specifice prevăzute în partea 4 literele B, C sau D din anexa II la Decizia 2007/777/CE.
   Articolul 2
   Imediat după primirea de informații din partea Comisiei referitoare la schimbarea stării de sănătate a animalelor din Elveția în ceea ce privește gripa aviară produsă de subtipul H5N1 înalt patogen, statele membre iau măsurile necesare pentru respectarea articolului 1 din prezenta decizie și publică măsurile respective.
   Articolul 3
   Decizia 2009/494/CE se abrogă.
   Articolul 4
   Prezenta decizie se aplică până la 31 decembrie 2015.
   Articolul 5
   Prezenta decizie se adresează statelor membre.
   
      Adoptată la Bruxelles, 12 noiembrie 2013.
      
         
            Pentru Comisie
         
         Tonio BORG
         
            Membru al Comisiei
         
      
   
   
      (1)  JO L 268, 24.9.1991, p. 56.
   
      (2)  JO L 24, 30.1.1998, p. 9.
   
      (3)  Decizia 2006/265/CE a Comisiei din 31 martie 2006 privind anumite măsuri de protecție referitoare la o suspiciune de influență aviară în Elveția (JO L 95, 4.4.2006, p. 9).
   
      (4)  Decizia 2006/533/CE a Comisiei din 28 iulie 2006 privind anumite măsuri temporare de protecție împotriva influenței aviare produse de tulpini înalt patogene în Croația (JO L 212, 2.8.2006, p. 19).
   
      (5)  Decizia 2006/415/CE a Comisiei din 14 iunie 2006 privind anumite măsuri de protecție referitoare la influența aviară de subtip H5N1 la păsările de curte din Comunitate (JO L 164, 16.6.2006, p. 51).
   
      (6)  Decizia 2006/563/CE a Comisiei din 11 august 2006 privind anumite măsuri de protecție în legătură cu prezența influenței aviare produse de tulpini înalt patogene de subtip H5N1 la păsările sălbatice din Comunitate (JO L 222, 15.8.2006, p. 11).
   
      (7)  Decizia 2008/555/CE a Comisiei din 26 iunie 2008 privind anumite măsuri de protecție referitoare la gripa aviară produsă de subtipul H5N1 înalt patogen în Croația și Elveția (JO L 179, 8.7.2008, p. 14).
   
      (8)  Decizia 2009/494/CE a Comisiei din 25 iunie 2009 privind anumite măsuri de protecție referitoare la gripa aviară înalt patogenă de subtip H5N1 din Croația și Elveția (JO L 166, 27.6.2009, p. 74).
   
      (9)  JO L 114, 30.4.2002, p. 132.
   
      (10)  Decizia 2007/777/CE a Comisiei din 29 noiembrie 2007 de stabilire a condițiilor de sănătate animală și publică, precum și a modelelor de certificate pentru importul anumitor produse din carne și stomacuri, vezici și intestine tratate destinate consumului uman, provenind din țări terțe și de abrogare a Deciziei 2005/432/CE (JO L 312, 30.11.2007, p. 49).
   
      (11)  Regulamentul (CE) nr. 798/2008 al Comisiei din 8 august 2008 de stabilire a unei liste a țărilor terțe, teritoriilor, zonelor sau compartimentelor din care pot fi importate în Comunitate și pot tranzita Comunitatea păsările de curte și produsele de pasăre, precum și a cerințelor de certificare sanitar-veterinară (JO L 226, 23.8.2008, p. 1).
   
      (12)  Regulamentul de punere în aplicare (UE) nr. 139/2013 al Comisiei din 7 ianuarie 2013 de stabilire a condițiilor de sănătate animală pentru importurile anumitor păsări în Uniune și a condițiilor de carantină (JO L 47, 20.2.2013, p. 1).